《闻赵十有诗上饶生朝后两日次韵寄之》
宋代·韩淲

文章精金真美玉，交往徒劳分雅俗。偶然邂逅一言诗，清秋付与陶潜菊。

弦歌之声誉甚休，田里民其无叹愁。谁将茗酒寿弧矢，长篇短句相唱酬。

是中佳处有深趣，如龙翔云豹起雾。力探乐取到古人，天地江山供指顾。

从他驹隙岁月驰，我自舒徐萧散之。垆香莫著鼻观净，唤醒伯牙钟子期。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。